U tönomo u lan i mam tara kannouna turu Paska e Iesu e lauama i Betani tara han te kaia e Lasarus,
a katuun te hatakei poutseien tara tou mate i tanen.
Ba u katuun e kato berien a kannou.
E Marta e hitaguhu ia te sösöata menaien a kannou be Lasarus na palair u katuun i gum gono meia e Iesu turu tebol.
Ba e Maria e luena a botolo uapi a soka hanigantöa a hihol i tanen te la sei koruna,
ti kuiei u ka te ngöri u nat.
Ba nonei e kis nanen i mouna e Iesu me sahe nei a mounen a hulunen.
A luma e saputi a sokan masina turu uapi.
Kaba e Judas Iskariot,
a töa has a katunun tsitsilo tere Iesu na nonei has tena haröto nanou e Iesu turu pakö i tanen,
e poeiena,
“U uapi teka e antunana tara 300 denarius.
E gi mala haholin bate lue ri ta moni egi hala rai u katuun ti möa ta moni.”
E Judas e ma taatagiri u katuun ti möa ta moni.
Nonei e mar ranga uu teka,
taraha nonei a kopkop.
Nonei a katuun te taratara kapiin a moni turu katunun tsitsilo tere Iesu,
na nonei e roron kop ia i tanen.
Be Iesu e poeiena,
“Hakei!
Nonei e hol sile meien egomi haputu sileien u lan tegina hongo menai lia tara kiou.
U katuun ti möa ta moni e ka gono nitöa mera riou limiou.
Kaba alia ema ka gono nitöa mera goi limiou.”
A pal kapan turu Jiu i korupaköni e Lasarus
Pöata ti atei silei u Jiu e Iesu e kaia i Betani ba nori e la ruma.
Nori ima la sil peise mei e Iesu,
kaba nori emi katsin tara hasi e Lasarus,
a katuun ti hatakei poutseia e Iesu tara tou mate i tanen.
Ba u Pris pan e koru pakö has ner tegi atung hamate menaien e Lasarus,
taraha,
tara nitöatöa i tanen ba para koru turu Jiu te la halhal ba raren bate hamana uar tere Iesu.